CELEX ID: 32012R0451
Publication Date: 2012-05-29

Document:
KOMISIJOS ĮGYVENDINIMO REGLAMENTAS (ES) Nr. 451/2012
2012 m. gegužės 29 d.
dėl tam tikrų pašarų priedų, priklausančių siloso priedų funkcinei grupei, pašalinimo iš rinkos
(Tekstas svarbus EEE)
EUROPOS KOMISIJA,
atsižvelgdama į Sutartį dėl Europos Sąjungos veikimo,
atsižvelgdama į 2003 m. rugsėjo 22 d. Europos Parlamento ir Tarybos reglamentą (EB) Nr. 1831/2003 dėl priedų, skirtų naudoti gyvūnų mityboje (1), ypač į jo 10 straipsnio 5 dalį,
kadangi:
(1)
Reglamente (EB) Nr. 1831/2003 nustatyta, kad priedams gyvūnų mityboje naudoti reikia leidimo, ir nustatytas tokio leidimo suteikimo pagrindas bei tvarka. Reglamento (EB) Nr. 1831/2003 10 straipsnio 7 dalyje kartu su 10 straipsnio 1-4 dalimis nustatytos specialios nuostatos dėl produktų, kurie pradėjus taikyti šį reglamentą Sąjungoje naudojami kaip siloso priedai, įvertinimo;
(2)
priede nurodyti pašarų priedai buvo įtraukti į Bendrijos pašarų priedų registrą kaip esami produktai pagal Reglamento (EB) Nr. 1831/2003 10 straipsnio 1 dalį;
(3)
iki Reglamento (EB) Nr. 1831/2003 10 straipsnio 7 dalyje nustatyto termino nebuvo pateikta paraiškų dėl leidimo naudoti šiuos pašarų priedus kaip siloso priedus pagal 10 straipsnio 7 dalį kartu su 10 straipsnio 2 dalimi. Iki to termino nebuvo pateikta paraiškų dėl priedo heksametilentetramino, skirto tam tikrų rūšių gyvūnams, leidimo;
(4)
siekiant skaidrumo priedai, dėl kurių per Reglamento (EB) Nr. 1831/2003 10 straipsnio 7 dalyje nustatytą laikotarpį nebuvo pateikta paraiškų dėl jų leidimo, išvardyti atskiroje Bendrijos pašarų priedų registro dalyje;
(5)
todėl tais atvejais, kai šie pašarų priedai naudojami kaip siloso priedai, jie turėtų būti pašalinti iš rinkos, išskyrus skirtus tų rūšių gyvūnams, dėl kurių buvo pateiktos paraiškos dėl leidimo. Ši priemonė netrukdo naudoti kai kurių pirmiau minėtų priedų pagal kitoms kategorijoms ar funkcinėms grupėms numatytą paskirtį, kuri gali būti leidžiama šiems priedams;
(6)
kadangi minėti siloso priedai pašalinami ne saugumo sumetimais, tikslinga nustatyti pereinamąjį laikotarpį, per kurį būtų galima sunaudoti turimas šių priedų ir su šiais priedais pagamintų premiksų bei siloso atsargas;
(7)
priede išvardytų pašarų priedų pašalinimas neturėtų apriboti galimybės ateityje suteikti su jais susijusį leidimą arba priimti priemonės dėl jų statuso laikantis Reglamento (EB) Nr. 1831/2003 ir juo nustatytos tvarkos;
(8)
šiame reglamente nustatytos priemonės atitinka Maisto grandinės ir gyvūnų sveikatos nuolatinio komiteto nuomonę,
PRIĖMĖ ŠĮ REGLAMENTĄ:
1 straipsnis
Pašalinimas
Iš rinkos pašalinami šio priedo A dalyje nurodyti pašarų priedai, priklausantys „siloso priedų“ funkcinei grupei, kuri priskiriama „technologinių priedų“ kategorijai.
Iš rinkos pašalinamas šio priedo B dalyje nurodytas pašarų priedas, priklausantis „siloso priedų“ funkcinei grupei, kuri priskiriama „technologinių priedų“ kategorijai, ir skirtas toje priedo dalyje nurodytų rūšių gyvūnams.
2 straipsnis
Pereinamojo laikotarpio priemonės
1. Priedo A dalyje nurodytų pašarų priedų turimas atsargas galima toliau teikti rinkai ir naudoti kaip pašarų priedus, priklausančius „siloso priedų“ funkcinei grupei, kuri priskiriama „technologinių priedų“ kategorijai, iki2013 m. birželio 19 d.
2. Premiksus, pagamintus iš 1 dalyje nurodytų priedų, galima toliau tiekti rinkai ir naudoti iki 2013 m. birželio 19 d.
3. Silosą, pagamintą iš 1 dalyje nurodytų priedų arba iš 2 dalyje nurodytų premiksų, galima toliau tiekti rinkai ir naudoti iki 2014 m. birželio 19 d.
4. 1, 2 ir 3 dalys taikomos priedo B dalyje nurodytam pašarų priedui, skirtam toje priedo dalyje nurodytų rūšių gyvūnams.
3 straipsnis
Įsigaliojimas
Šis reglamentas įsigalioja dvidešimtą dieną po jo paskelbimo Europos Sąjungos oficialiajame leidinyje.
Šis reglamentas privalomas visas ir tiesiogiai taikomas visose valstybėse narėse.
Priimta Briuselyje 2012 m. gegužės 29 d.

EuroVoc Classification:
Level 1: 100147
100157
100156
Level 2: 100259
100191
100250
100196
Level 3: 13
2449
1277
6052
All Descriptors: 1224
3618
5451
6052